Лъчезар Станчев
Спортен шампион

chitanka.info

Пенчо скача, Пенчо тича,

всички спортове обича.

Футболист е той прочут —

вместо топка, вън на прага

новата си шапка слага

и високо бие шут.

Често яха той прасето —

конче яздел през полето,

а в корито вместо в лодка

вози кротката си котка.

Да, обича Пенчо спорта,

не обича само порта,

та напряко в свойта къща

през оградата се връща.

Тича той на въздух чист

и яде като спортист:

мляко пие сам за двама,

гълта баница голяма

и ако я няма мама,

той долапите напада,

сладко — цял буркан изяда.

Виква: — Дайте ми награда,

аз съм мечка, аз съм слон,

аз съм спортен шампион!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.